Diari Oficial de la Generalitat Valenciana


Sumari del DOGV 5942, del 28-01-2009 (2009/583)

RESOLUCIÓ de 2 setembre de 2008, de la Direcció General per al Canvi Climàtic, per la qual s'atorga a l'empresa Danone, SA l'autorització ambiental integrada per a les instal·lacions de fabricació de derivats lactis al terme municipal d'Aldaia (València).
---------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5942

Data del DOGV
:   28-01-2009

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2009/583


Data del document
:   02-09-2008

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Resolució

Descriptors 

:   * Aldaia
    * indústria làctia
    * empresa privada

RESOLUCIÓ de 2 setembre de 2008, de la Direcció General per al Canvi Climàtic, per la qual s'atorga a l'empresa Danone, SA l'autorització ambiental integrada per a les instal·lacions de fabricació de derivats lactis al terme municipal d'Aldaia (València). [2009/583]  
Vistos els documents que es troben en l'expedient 295/06 IPPC, instruït a instàncies de l'empresa Danone, SA a fi d'obtenir l'autorització ambiental integrada per a les instal·lacions de fabricació de derivats lactis, s'emet aquesta resolució de conformitat amb els següents  
Antecedents de fet  
Primer. Amb data 27 de desembre de 2006, Antonio Asón Pérez i Jorge Colominas García, en representació de l'empresa Danone, SA, amb CIF A-17000852, i ubicada a la carretera V-3017 d'Aldaia-Alaquás, al Pla de Quart, km 3-4, d'Aldaia (València), presenta en el Registre General de la Conselleria de Territori i Habitatge una sol·licitud d'autorització ambiental integrada per a una indústria de fabricació de derivats lactis, que es detalla en l'annex I.  
A la sol·licitud s'adjunta una còpia compulsada de l'informe de compatibilitat urbanística emés per l'Ajuntament d'Aldaia amb data 13 de desembre de 2006, amb el següent tenor literal: "l'emplaçament sí que està d'acord amb les ordenances municipals i plans d'ordenació urbana, ja que encara que el sòl està qualificat com a no urbanitzable el 19 de juny de 1998 es va obtenir de la Conselleria d'Obres Públiques, Urbanisme i Transport l'aprovació definitiva de l'ordenació urbanística relativa a l'atribució i aprofitament d'una actuació integral en sòl no urbanitzable, com a declaració d'interés comunitari a l'empara de l'article 20 de la Llei 4/92 de 5 de juny. Aquesta actuació està exempta de la limitació en el termini de vigència de l'atribució de l'ús i aprofitament del pagament del cànon de l'aprofitament urbanístic. Per tot això, l'activitat objecte d'aquest informe és compatible urbanísticament".  
Segon. Amb data 28 de març de 2007 els promotors presenten un escrit en el qual certifiquen que no s'ha realitzat cap ampliació de les instal·lacions amb titularitat de Danone, SA, situades a Aldaia, amb data posterior a la concessió de l'última llicència d'activitat, és a dir, des del 7 d'octubre de 2003.  
Tercer. Una vegada admesa a tràmit la sol·licitud, la Conselleria remet la documentació a totes aquelles administracions públiques i òrgans de la Generalitat que han d'intervenir en la resolució de l'autorització ambiental integrada.  
Quart. Amb data 16 de juny de 2007 la Comissió d'Anàlisi Ambiental Integrada celebra una sessió ordinària i s'exposa als components de la Comissió que, abans de la presentació de la sol·licitud d'autorització ambiental integrada, la mercantil Danone va realitzar una consulta a l'Àrea d'Avaluació Ambiental sobre la necessitat o no de realitzar un nou estudi d'impacte ambiental de l'activitat a l'efecte del tràmit de l'autorització ambiental integrada, a la qual va respondre el Servei d'Avaluació Ambiental Estratègica que, en haver-se observat modificacions dels paràmetres amb què es va resoldre la declaració d'impacte ambiental de data 1 de març de 1999, han variat les condicions mediambientals que van servir de base per a dictar la resolució favorable, motiu pel qual estimen necessària una nova declaració d'impacte ambiental que se substanciarà com a un informe vinculant en el procediment d'autorització ambiental integrada. Davant d'aquest dictamen, el representant legal de l'empresa presenta un certificat en què declara que "no s'ha realitzat cap ampliació de les instal·lacions amb titularitat de Danone, SA, situades a Aldaia, amb data posterior a la concessió de l'última llicència d'activitat, és a dir, des del 7 d'octubre de 2003. La ponent d'Impacte Ambiental manifesta que l'Àrea d'Avaluació Ambiental, a la vista de la documentació que acredita que no s'ha executat cap ampliació de la factoria quant a instal·lacions o equips i que les instal·lacions actuals són les mateixes que les previstes en l'estudi d'impacte ambiental que disposa de declaració d'impacte ambiental favorable, modificarà el seu informe i conclourà que no escau que se sotmeta de nou el mateix projecte al tràmit d'avaluació d'impacte ambiental.  
Cinqué. Amb data 27 de juny de 2007 es rep un informe de l'Àrea d'Avaluació Ambiental en què manifesten que no és preceptiu sotmetre l'actuació a una nova avaluació d'impacte ambiental.  
Així mateix, es reben informes de suficiència de la Confederació Hidrogràfica del Xúquer, del Servei de Protecció de l'Ambient Atmosfèric i del Servei de Residus Urbans.  
Com a conseqüència dels informes rebuts, s'envia un ofici de requeriment de documentació a la mercantil amb data 10 d'agost de 2007.  
Sisé. Amb data 28 d'agost de 2007 se sotmet a informació pública l'expedient de referència, durant un període de 30 dies hàbils, d'acord amb el que estableix l'article 27 del Decret 127/2006 (DOCV 20.09.2006), que desplega la Llei 2/2006, de 5 de maig, de prevenció de la contaminació i qualitat ambiental i se'n publica l'anunci en el Diari Oficial de la Comunitat Valenciana (DOCV núm. 5586).  
Durant aquest període no es presenten al·legacions al projecte, ni a aquesta Conselleria ni a l'Ajuntament d'Aldaia. En l'expedient consta el certificat de la informació pública. No obstant això, l'Àrea de Carreteres de la Diputació de València, com a veí limítrof, presenta un informe en l'Ajuntament d'Aldaia, en el qual assenyala que l'esmentada activitat afecta la carretera CV-413 (VV-3017) de titularitat provincial. Segons consta en l'esmentada àrea, per Decret de la Presidència de data 4 de febrer de 2000, es va concedir permís d'accés a aquesta activitat. No obstant això, qualsevol actuació o contaminació per part de l'activitat que afecte l'ús i defensa de la carretera i la seguretat viària i pose en risc la circulació i que constituïsca una infracció, segons el que disposa el títol IX de la Llei 6/91, podrà ser objecte de sanció per part del titular de la via. (...). A més, (...), qualsevol modificació o ampliació de l'activitat o dels accessos existent en la via requerirà una nova autorització prèvia per part de la Diputació de València, com a titular de la via, que ha de sol·licitar l'interessat, segons allò indicat en el títol VIII de la Llei 6/91. Així mateix, s'informa que qualsevol autorització per part de l'Ajuntament d'una nova activitat o modificació d'activitat existent que afecte la zona de protecció de la carretera haurà d'exigir al sol·licitant l'existència de l'informe de viabilitat previ emés per l'Àrea de Carreteres o, si s'escau, la justificació de l'existència d'autorització prèvia per a la mateixa activitat, sempre que no s'hagen modificat les condicions per a la qual es va concedir.  
Seté. Amb data 12 de setembre de 2007 els promotors presenten documentació a requeriment d'aquesta Conselleria.  
Amb dates 26 de setembre i 14 de novembre de 2007 es reben informes de la Confederació Hidrogràfica del Xúquer, en els quals es requereix a l'empresa la documentació sol·licitada per aquest organisme.  
Vuité. Transcorregut el termini d'informació pública, se sol·licita un nou informe a totes aquelles administracions públiques i òrgans de la Generalitat que han d'intervenir en la resolució de l'autorització ambiental integrada sobre l'adequació del projecte a tots aquells aspectes que siguen de la seua competència.  
Nové. Amb data 15 de febrer de 2008 es rep un informe de l'Ajuntament d'Aldaia favorable en matèria de les seues competències.  
Amb data 19 de febrer de 2008 el promotor presenta documentació a requeriment d'aquesta Conselleria.  
Deu. Amb data 27 de març de 2008 es rep un informe de l'Entitat de Sanejament d'Aigües, com a organisme encarregat de la gestió de la depuradora de destinació de l'abocament realitzat per l'empresa, en el qual s'estableixen unes recomanacions sobre el tractament i la generació d'abocaments que s'han tingut en compte en aquesta resolució.  
Amb dates 21 d'abril i 16 de juny de 2008 el promotor presenta documentació necessària per a la tramitació de l'expedient, a requeriment d'aquesta Conselleria.  
Onze. Amb data 25 de juny de 2008 la Confederació Hidrogràfica del Xúquer emet un informe en sentit favorable sobre la inexistència d'abocaments a domini públic hidràulic, condicionat al compliment de diverses prescripcions que s'han inclòs en aquesta autorització.  
Així mateix, s'han incorporat a l'expedient els informes emesos pel Servei de Residus Industrials, el Servei de Residus Urbans i pel Servei de Protecció de l'Ambient Atmosfèric.  
Dotze. Amb data 23 de juliol de 2008 es realitza el tràmit d'audiència a l'interessat.  
Tretze. Amb data 29 de juliol de 2008 la Comissió d'Anàlisi Ambiental Integrada celebra una sessió ordinària i aprova la proposta de resolució de l'expedient 295/06 IPPC de sol·licitud d'autorització ambiental integrada, promoguda per Danone, SA  
Fonaments de dret  
Primer. D'acord amb l'article 6 de la Llei 2/2006, de 5 de maig, de prevenció de la contaminació i qualitat ambiental, per la qual es desplega en l'àmbit de la Comunitat Valenciana la Llei 16/2002 de prevenció i control integrats de la contaminació, les activitats que apareixen en l'annex I de l'esmentada llei estan subjectes a autorització ambiental integrada.  
La instal·lació de referència està inclosa en l'epígraf 9.1.c de l'annex I de la Llei 16/2002.  
Segon. La tramitació de l'expedient s'ha realitzat segons el que preveuen els articles 27 i següents de la Llei 2/2006, de 5 de maig de prevenció de la contaminació i qualitat ambiental.  
Tercer. A la Comunitat Valenciana l'òrgan competent per a atorgar l'autorització ambiental integrada és la Conselleria de Medi Ambient, Aigua, Urbanisme i Habitatge, d'acord amb l'article 3.h de la Llei 16/2002 i el Decret 7/2007, de 28 de juny, del president de la Generalitat Valenciana, pel qual es determinen les conselleries en què s'organitza l'administració de la Generalitat.  
D'altra banda, de conformitat amb l'article 18 del Decret 131/2007, de 27 de juliol, del Consell, pel qual s'aprova el Reglament orgànic i funcional de la Conselleria de Medi Ambient, Aigua, Urbanisme i Habitatge, correspon a la Direcció General per al Canvi Climàtic exercir les competències en matèria de control integrat de la contaminació.  
Vist el que antecedeix, a proposta del Servei de Control Integrat de la Contaminació, amb el vistiplau del cap d'Àrea de Qualitat Ambiental, fent ús de les atribucions que em confereix el Reglament orgànic i funcional de la Conselleria de Medi Ambient, Aigua, Urbanisme i Habitatge, resolc:  
Primer  
Concedir a Danone, SA l'autorització ambiental integrada per a les instal·lacions de fabricació de derivats lactis, que s'ha de desenvolupar a l'establiment situat a la carretera V-3017 d'Aldaia-Alaquás, al Pla de Quart, km 3-4, d'Aldaia (València), d'acord amb el Projecte bàsic per a la sol·licitud d'autorització ambiental integrada i la resta de documentació complementària, la qual queda inscrita en el Registre General d'Instal·lacions IPPC de la Comunitat Valenciana amb el número 316-08/AAI/CV, condicionada al compliment dels requisits següents:  
  
\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*  
1. Emissions atmosfèriques   
1.1. Valors límit d'emissió i control de les emissions  
Els focus descrits en la documentació i que, per tant s'autoritzen són els següents:  
Núm. focus Descripció  
F-1 Caldera 1 de gas natural  
F-2 Caldera 2 de gas natural  
F-3 Sistema de neteja CIP àrea 91  
F-4 Sistema de neteja CIP àrea 92  
F-5 Sistema de neteja CIP àrea 93  
F-6 Sistema de neteja CIP àrea 94  
Els valors límit d'emissió per als focus canalitzats descrits i la periodicitat de controls per ECMQA seran els següents:  
(1) Disposició addicional primera del Decret 127/2006  
S'exclouen d'aquesta autorització els focus de contaminació no sistemàtica, els dels equips utilitzats per a la investigació, desenvolupament i experimentació de nous productes i processos, i els dels serveis d'aigua calenta sanitària i calefacció de les instal·lacions, que es regiran per la seua normativa específica.  
S'han de complir les següents condicions de presa de mostres i expressió de resultats:  
- Punts de presa de mostra: els focus canalitzats hauran de tenir la situació, disposició, dimensió i els accessos corresponents, d'acord amb l'Ordre de 18 d'octubre de 1976, sobre prevenció i correcció de la contaminació atmosfèrica d'origen industrial. En particular, les característiques i distribució dels focus emissors a l'atmosfera serà tal que garantisca una correcta dispersió dels contaminants emesos. Més concretament, la seua alçària no sols haurà de complir el que estableix l'Ordre de 18 d'octubre de 1976, sinó que es recomana que aquesta siga tal que en una distància equivalent a deu vegades l'alçària del punt d'abocament d'un focus no existisquen altres estructures d'alçària superior a la del mateix focus menys dos metres, que produïsquen un apantallament, que dificulte la dispersió i es justifique tècnicament la influència de l'efecte down-wash (turbulència o rebuf).  
- Preferiblement, la temperatura dels gasos en el punt de mostratge serà menor de 200ºC.  
- Les mesures s'han de realitzar en condicions normals d'operació de les instal·lacions, registrant els paràmetres que les determinen, i s'han de cobrir totes les diferents tipologies o grups de productes que es fabriquen en cada instal·lació.  
- Les concentracions mesurades sempre estaran referides a condicions normals de pressió i temperatura (1 atm i 0ºC), i per als gasos de combustió en base seca i un contingut d'oxigen del 15%.  
2. Soroll   
Respecte al nivell de sorolls transmesos a l'exterior, s'haurà de complir el que estableix la Llei 7/2002, de 3 de desembre, de la Generalitat Valenciana de protecció contra la contaminació acústica, i el Decret 266/2004, de 3 de desembre, del Consell de la Generalitat, pel qual s'estableixen normes de prevenció i correcció de la contaminació acústica en relació amb activitats, instal·lacions, edificacions, obres i serveis.  
En particular, s'han de complir els límits sonors externs establits per a zones d'ús industrial, que són els següents:  
Diürn Nocturn  
70 dB(A) 60 dB(A)  
Cada cinc anys s'haurà de realitzar una auditoria acústica, a fi de comprovar que no se superen els nivells sonors en els punts on se situa el receptor més pròxim, és a dir, al perímetre de la instal·lació. L'esmentada auditoria haurà de ser realitzada per una entitat col·laboradora en matèria de contaminació acústica d'acord amb el Decret 229/2004, de 15 d'octubre, del Consell de la Generalitat, pel qual s'estableixen les funcions de les entitats col·laboradores en matèria de qualitat ambiental i es crea i regula el seu registre.   
El titular haurà de disposar del llibre de control, que estarà constituït pels certificats dels resultats obtinguts de les auditories acústiques i dels corresponents informes complets.  
3. Abocaments   
3.1. Aigües residuals sanitàries, residuals industrials i pluvials  
Els principals usos de l'aigua consisteixen en la incorporació d'aigua al producte, l'ús en instal·lacions auxiliars (circuits de refrigeració i calderes) i la neteja d'instal·lacions.  
Per a la incorporació al producte, l'aigua se sotmet a decloració i tractament en un equip de membranes d'osmosi inversa. Per a la neteja d'exteriors de maquinària i d'equips s'empra un sistema de mànegues, mentre que per a interiors s'aplica el sistema CIP (Cleaning In Place) emprant sosa, àcid nítric i àcid fosfòric. Per a refrigeració, s'empra aigua en circuit tancat (amb torres de refrigeració, per a sistema de fred industrial de NH3) i en circuit obert (maquinària proveïda amb sistemes de drenatge per a refrigeració i de buit d'equips, que van a l'albelló).  
El volum d'aigua incorporat al procés productiu és de 12.530 m³ anuals. Les pèrdues per evaporació en el sistema de refrigeració són de 50.200 m³/any.   
Les aigües provinents de la neteja i l'ús sanitari ascendeixen a un volum de 613.485 m³. Aquesta aigua es condueix a l'estació depuradora instal·lada en l'empresa. El procés de depuració serà mixt: fisicoquímic i biològic. L'aigua depurada s'aboca, a través d'un punt d'abocament, a la xarxa general de col·lectors connectada a l'EDAR Quart-Benàger. En l'expedient consta una còpia del permís d'abocament a la xarxa de clavegueram municipal de l'Ajuntament d'Alaquàs de 18 de juliol de 2002.  
Les aigües pluvials s'aboquen a la rambla de Poio, al terme municipal d'Aldaia. Es disposa de l'autorització prèvia de la Confederació Hidrogràfica del Xúquer, de 16 d'octubre de 2000, per a la instal·lació del col·lector d'evacuació d'aigües pluvials que recauen a la factoria, en zona de policia de la rambla de Poio i el seu abocament al llit.  
3.2. Control  
La Confederació Hidrogràfica del Xúquer emet un informe favorable sobre la gestió de les aigües residuals, amb les prescripcions següents:  
1. El titular haurà de mantenir tots els abocaments generats per la seua activitat connectats a la xarxa de clavegueram, sense que existisca cap sistema d'alleugeriment capaç de generar abocament directe o indirecte a domini públic hidràulic, i haurà de presentar, davant de l'òrgan competent per a l'atorgament de l'autorització ambiental integrada, el certificat de connexió dels abocaments d'aigües residuals emés pel titular de la xarxa de sanejament. Així mateix, haurà de constar en l'expedient un informe emés per l'ens encarregat de la gestió de la depuradora de destinació, en el qual es pronuncie expressament de manera favorable a la connexió de l'abocament de l'esmentada activitat, amb indicació expressa que els esmentats abocaments són compatibles amb el compliment dels valors límit d'emissió fixats en l'autorització d'abocament de la depuradora, tant des del punt de vista del volum com per qualitat de l'influent.  
2. Es recorda que, d'acord amb l'article 100 del Text refós de la llei d'aigües (Reial decret legislatiu 1/2001 de 20 de juliol), "queda prohibit, amb caràcter general, l'abocament directe o indirecte d'aigües i de productes residuals susceptibles de contaminar les aigües continentals o qualsevol altre element del domini públic hidràulic, llevat que es dispose de l'autorització prèvia administrativa" i s'incoarà, si s'escau, un expedient sancionador per infracció tipificada en la lletra f) de l'article 116 de l'esmentada llei.  
3. Les instal·lacions s'han de mantenir netes, lliures de qualsevol tipus de residus, en particular de restes de greixos i olis, i sense aplecs a la intempèrie de manera que no es puga produir la contaminació de les aigües pluvials, les quals seran recollides i eliminades per sistemes que asseguren la no-alteració de les seues característiques qualitatives i la innocuïtat del seu abocament al domini públic hidràulic, si s'escau.  
4. D'acord amb el que disposen l'article 30 i la disposició final primera de la Llei 16/2002, de prevenció i control integrats de la contaminació, el marc competencial establit amb l'autorització ambiental integrada no altera les competències que la Confederació Hidrogràfica del Xúquer té atribuïdes en relació amb el control, la inspecció i la vigilància del domini públic hidràulic ni en particular la potestat sancionadora.  
Segons l'informe de l'Entitat de Sanejament d'Aigües (EPSAR), l'empresa aboca a la xarxa de col·lectors generals de la Generalitat Valenciana i disposa d'autorització d'abocament des de 6 de març de 2001. Es recomana que totes les aigües residuals generades en l'establiment, a excepció de les procedents dels sanitaris i de les pluvials, siguen conduïdes al sistema de tractament del qual disposa l'empresa en l'esmentat establiment. Així mateix, l'empresa haurà d'establir el següent pla d'autocontrols analítics de les seues aigües residuals, en el qual es caracteritzaran els següents paràmetres, amb la periodicitat indicada:  
Paràmetre Límit - unitats Perioricitat  
pH 5,5 - 9 Trimestral  
Conductivitat 3.000 mg/l Trimestral  
Sòlids en suspensió 500 mg/l Trimestral  
DQO 1.000 mg/l Trimestral  
DBO5 500 mg/l Trimestral  
Ac/ Gr 100 mg/l Trimestral  
NKT 50 mg/l Trimestral  
En tots els casos, les mostres seran integrades durant 24 hores i es prendran en l'arqueta de registre. Les anàlisis seran efectuades per un laboratori homologat, entenent per homologat els corresponents a empreses col·laboradores dels organismes de conca en matèria de control d'abocaments, tal com estableix l'Ordre 985/2006 del Ministeri de Medi Ambient.  
Els resultats de l'esmentada anàlisi es remetran a l'Entitat Pública de Sanejament d'Aigües Residuals de la Comunitat Valenciana, amb la periodicitat establida en el pla d'autocontrol, juntament amb l'acta de presa de mostres del laboratori. El cost econòmic associat a aquestes operacions anirà per compte de l'empresa sol·licitant.  
La duració d'aquests controls analítics estarà determinada pel manteniment dels valors de l'abocament dins dels límits i condicions establides en la corresponent resolució. L'EPSAR determinarà la variació de la freqüència dels controls i, si s'escau, la seua finalització.  
Els abocaments han de complir en tot moment els límits de contaminants reflectits en la corresponent ordenança municipal regulado  
ra dels abocaments a la xarxa de clavegueram municipal o, si no n'hi ha, en el model d'ordenança d'abocaments de l'Entitat de Sanejament d'Aigües (EPSAR).  
4. Protecció del sòl i de les aigües subterrànies  
No es realitzarà cap abocament que puga afectar el sòl o les aigües subterrànies.  
No es podran executar pous, rases, galeries o qualsevol altre dispositiu destinat a facilitar l'absorció de les aigües residuals pel terreny.  
Caldrà ajustar-se al que disposa el Reial decret 9/2005, de 14 de gener, pel qual s'estableix la relació d'activitats potencialment contaminants del sòl i els criteris estàndards per a la declaració de sòls contaminats.  
En aquest sentit, l'empresa ha presentat l'informe preliminar de situació del sòl requerit en l'article 3.1 del Reial decret 9/2005, tot això sense perjudici que, posteriorment, puguen demanar-se al titular de l'activitat informes complementaris o periòdics més detallats, tal com es preveu en els articles 3.3 i 3.4 de l'esmentat reial decret.  
Així mateix, el titular de l'activitat està obligat al que disposa el punt 5 de l'article 3 del RD 9/2005, en el cas que en l'emplaçament s'ubique una activitat diferent de l'actual o canvie l'ús del sòl i també a allò contingut en l'article 8 del mateix reial decret referit a la publicitat registral.  
5. Residus  
L'activitat està subjecta als requisits establits en la Llei 10/1998, de 21 d'abril, de residus, en la Llei 10/2000, de 12 de desembre, de residus de la Comunitat Valenciana, i en el Reial decret 833/1988 de 20 de juliol, sobre el reglament per a l'execució de la Llei 20/1986, modificat pel Reial decret 952/1997.  
5.1. Producció de residus  
S'autoritza Danone, SA per a la producció dels residus perillosos següents, sempre que la seua capacitat de generació anual siga de l'entorn de la magnitud que a continuació s'indica i la quantitat de producte acabat en les instal·lacions del centre productiu detallat en l'annex I siga de l'entorn de 247.909 t/any de productes fermentats i 9.901 de postres.  
\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*  
Atés que la quantitat de residus perillosos generada supera les 10 tones anuals, s'inscriu l'empresa Danone, SA en el Registre de Productors de Residus Perillosos de la Comunitat Valenciana.  
Atés que el centre disposa de servei sanitari in situ, haurà de portar al dia, segons assenyala el Decret 240/1994, de 22 de novembre, del Govern Valencià, que aprova el Reglament regulador de la gestió dels residus sanitaris, un llibre oficial de control a la disposició de l'administració, en el qual haurà de constar l'origen dels residus sanitaris del grup III i, si s'escau, dels citostàtics del grup IV, la seua quantitat, destinació, els mètodes i llocs de tractament com també les dates de generació i cessió. S'hauran de respectar els terminis que el mencionat decret determina per a l'emmagatzemament temporal d'aquests residus. Així mateix, s'haurà de presentar en la Conselleria de Medi Ambient, Aigua, Urbanisme i Habitatge un informe anual en el qual s'especifique, com a mínim, la quantitat d'aquests residus sanitaris gestionats, la seua naturalesa i la destinació final.   
D'acord amb la Llei 10/2000, de 12 de desembre, de residus de la Comunitat Valenciana, queda prohibida la mescla o dilució de residus que dificulte la seua gestió.   
Els residus podran ser emmagatzemats durant un període igual o inferior a sis mesos, en el cas de perillosos, i en el cas de residus no perillosos podran emmagatzemar-se per un període d'un any quan la destinació final siga l'eliminació i de dos anys quan la destinació final siga la valorització i hauran de ser lliurats a un gestor autoritzat transcorregut aquest període. Aquest emmagatzemament temporal de residus perillosos es realitzarà segregat per tipus de residu, haurà d'estar convenientment senyalitzat i es realitzarà en un lloc cobert, amb sòl impermeable i sistemes de recollida de vessaments accidentals, com ara una arqueta cega no connectada a la xarxa de clavegueram i safates de recollida. Així mateix, la zona d'emmagatzemament haurà d'estar inclosa en el sistema general de protecció contra incendis de la indústria i haurà de reduir al mínim possible la dispersió de zones d'emmagatzemament de residus perillosos dins de l'empresa.  
Per a l'emmagatzemament de residus líquids o que, pel seu alt contingut líquid, poden generar abocaments, s'ha de disposar de cubetes o recipients de recollida de possibles vessaments, que han de tenir com a mínim el volum de l'envàs més gran o el 10% del total (la major d'ambdues quantitats). Les cubetes hauran de ser individuals per a cada tipus de residus la mescla dels quals, en cas de vessament, supose un augment de la seua perillositat o en dificulte la gestió.  
Per a la recollida de possibles escapaments o vessaments accidentals de líquids, tant de residus com de matèries primeres, s'haurà de disposar de material absorbent no inflamable en quantitat suficient per a aquesta finalitat. L'absorbent, una vegada contaminat, es gestionarà com a residu perillós o no perillós, segons corresponga.  
L'envasament i l'etiquetatge dels residus es farà d'acord amb allò exposat en els articles 13 i 14 del Reial decret 833/1988, Reglament de residus tòxics i perillosos. Així mateix, es disposarà d'un registre on conste la quantitat, naturalesa, identificació, origen i data de generació i lliurament a un gestor autoritzat com també el número de document de control i seguiment utilitzat, si s'escau, i el gestor a qui es lliura el residu.  
Els residus perillosos i els no perillosos s'han de lliurar a gestors que disposen de la corresponent autorització administrativa per a la seua gestió.  
Cada quatre anys s'haurà d'elaborar un pla de prevenció i reducció de residus perillosos que es presentarà en la Direcció General per al Canvi Climàtic.  
S'ha d'emplenar la declaració anual de productor de residus perillosos, que serà remesa a la Direcció General per al Canvi Climàtic abans de l'1 de març de cada any, d'acord amb el model establit en l'annex 3 del Reial decret 833/1988.  
Qualsevol modificació relacionada amb la producció de residus perillosos que implique un canvi en la seua caracterització, producció de nous residus o canvis significatius en les quantitats habituals que se'n generen, que puga alterar el que estableixen aquestes condicions, haurà de ser comunicada.  
Els requisits establits en la legislació vigent en matèria d'envasos i residus d'envasos, i de manera especial el que estableix el Reial decret 782/1998, de 30 d'abril, pel qual es desplega el reglament per al desenvolupament de la Llei 11/1997, d'envasos i residus d'envasos, no queden derogats per la Llei 16/2002, per la qual cosa la concessió de l'autorització ambiental integrada no eximeix del seu compliment.  
6. Mesures que s'han d'adoptar en situacions diferents a les normals que poden afectar el medi ambient  
S'han de dur a terme totes les mesures necessàries perquè quede garantida la protecció del medi ambient i la salut de les persones davant de qualsevol situació anormal quant al funcionament de les instal·lacions.  
No obstant això, si es produeix algun incident en les instal·lacions que comporte el seu funcionament anòmal i d'això pot resultar l'incompliment dels límits imposats, s'haurà de comunicar immediatament l'esmentada situació a Protecció Civil, a l'Ajuntament i a la Direcció General per al Canvi Climàtic.  
Una vegada produïda la situació d'emergència, la mercantil haurà d'utilitzar tots els mitjans al seu abast per a reduir al màxim l'efecte sobre el medi ambient.  
En el termini màxim de set dies després de la incidència, la mercantil haurà de remetre a l'Ajuntament i a la Direcció General per al Canvi Climàtic un informe detallat, en el qual, juntament amb les dades d'identificació, hauran de figurar les següents:  
- Causes de l'incident.   
- Hora en què es va produir i la seua duració.   
- Característiques de l'emissió o abocament.   
- Mesures correctores adoptades.   
- Hora i forma en què es va comunicar el succés.   
En relació amb el possible dany ambiental ocasionat per l'activitat, s'aplicarà la Llei 26/2007, de 23 d'octubre, de responsabilitat mediambiental, en l'àmbit d'aplicació de la qual s'inclouen les activitats subjectes a autorització ambiental integrada. Segons aquesta llei, l'activitat haurà de disposar d'una garantia financera que li permeta afrontar la responsabilitat mediambiental inherent a l'activitat, en les modalitats previstes d'assegurança, aval o reserva tècnica, i amb les possibles exempcions derivades de la magnitud del dany potencial o de l'adhesió amb caràcter permanent i continuat, siga al sistema comunitari de gestió i auditoria mediambientals (EMAS), siga al sistema de gestió mediambiental UNE-EN ISO 14362:2004.  
Així mateix, quan es determine el cessament de l'activitat s'han de desmantellar i clausurar les instal·lacions, d'acord amb la normativa vigent, de manera que el terreny quede en les mateixes condicions que abans d'iniciar l'esmentada activitat i no es produïsca cap dany sobre el sòl i el seu entorn.  
7. Altres condicions  
Caldrà ajustar-se al que disposa el Reial Decret 865/2003, de 4 de juliol, pel qual s'estableixen els criteris higienicosanitaris per a la prevenció i control de la legionel·losi, el Decret 173/2000, de 5 de desembre, del Govern Valencià, pel qual s'estableixen les condicions que han de reunir els equips de transferència de massa d'aigua en corrent d'aire amb producció d'aerosols, per a la prevenció de la legionel·losi, i l'Ordre conjunta de 22 de febrer de 2001, de les conselleries de Medi Ambient i Sanitat, per la qual s'aprova el protocol de neteja i desinfecció dels equips de transferència de massa d'aigua en corrent d'aire amb producció d'aerosols, per a la prevenció de la legionel·losi.  
S'haurà de complir el que disposa la Llei 11/1997, d'envasos i residus d'envasos i el Reial decret 782/1998, de 30 d'abril, pel qual es desplega el Reglament per al desenvolupament de l'esmentada llei.  
La indústria i les seues instal·lacions s'han d'ajustar a les condicions indicades en el projecte tècnic en els aspectes no fixats en aquesta resolució.  
S'han de complir totes les disposicions aplicables per a garantir la seguretat, la salut de les persones i el medi ambient.  
8. E-PRTR  
Abans de l'1 de març de cada any s'haurà de notificar a la Direcció General per al Canvi Climàtic, d'acord amb l'article 8.3 de la Llei 16/2002, les dades sobre les emissions de la instal·lació relatives a l'any anterior, específicament les que figuren en l'article 3 del Reial decret 508/2007, de 20 d'abril, pel qual es regula el subministrament d'informació sobre emissions del Reglament E-PRTR i de les autoritzacions ambientals integrades.   
Segon  
L'autorització ambiental integrada es renovarà, en els aspectes mediambientals, en el termini màxim de 8 anys, llevat que es produïsquen abans de l'esmentat termini modificacions substancials que obliguen a la tramitació d'una nova autorització o que s'incórrega en algun dels supòsits de modificació d'ofici recollits en l'article 26 de la Llei 16/2002, d'1 de juliol.  
La renovació haurà de sol·licitar-se amb una antelació mínima de deu mesos abans del venciment del termini de vigència de l'autorització ambiental integrada.  
Tercer  
El titular de la instal·lació haurà de presentar a la Direcció General per al Canvi Climàtic un certificat visat pel tècnic director de l'execució del projecte, en el qual s'acredite que les instal·lacions i l'activitat s'ajusten al projecte presentat i autoritzat, i a la resta de documentació tècnica presentada.  
Quart  
Aquesta autorització queda condicionada a la comprovació i a l'obtenció de l'informe favorable corresponent al compliment dels requisits establits en aquesta resolució. La visita serà realitzada per una entitat col·laboradora acreditada per al control integrat de la contaminació segons el Decret 29/2007, de 9 de març, que modifica el Decret 229/2004, de 15 d'octubre, del Consell pel qual s'estableixen les funcions de les entitats col·laboradores en matèria de qualitat ambiental i es crea i regula el seu registre, en el qual s'acredite el compliment del contingut de l'autorització ambiental integrada.  
Cinqué  
L'Administració deixarà sense efecte aquesta resolució en el moment en què observe qualsevol incompliment de les condicions imposades, després d'audiència prèvia de l'interessat.  
Sisé  
El titular de les instal·lacions objecte d'aquesta resolució, a més de les obligacions que amb caràcter general estableix la Llei 16/2002, haurà de:  
1. Complir les obligacions de control i subministrament d'informació previstes per la legislació sectorial aplicable i per la mateixa autorització ambiental integrada.  
2. Comunicar a la Conselleria de Medi Ambient, Aigua, Urbanisme i Habitatge qualsevol modificació, substancial o no, que es propose realitzar a la instal·lació, la transmissió de la seua titularitat o qualsevol incident o accident que puga afectar el medi ambient.  
3. Prestar l'assistència i col·laboració necessàries als que realitzen les actuacions de vigilància, inspecció i control.  
Seté  
En tot allò no especificat en aquesta resolució, caldrà ajustar-se a totes i cada una de les condicions estipulades per la normativa vigent en matèria de residus, abocaments, contaminació atmosfèrica, acústica, impacte ambiental i accidents greus com també a qualsevol altra que puga dictar l'administració en l'exercici de l'activitat en matèria de protecció ambiental.  
Contra esta resolució, que no posa fi a la via administrativa, es podrà presentar recurs d'alçada davant de la secretària autonòmica de la Conselleria de Medi Ambient, Aigua, Urbanisme i Habitatge en el termini d'un mes des de l'endemà de la recepció d'aquesta notificació, d'acord amb el que disposen els articles 114 i 115 de la Llei 30/1992, de 26 de novembre, de règim jurídic de les administracions públiques i del procediment administratiu comú, modificada per la Llei 4/1999, de 13 de gener.  
València, 2 de setembre de 2008.- El director general per al Canvi Climàtic: Jorge Lamparero Lázaro.  
ANNEX I  
Característiques del projecte  
L'activitat que exerceix Danone, SA a les instal·lacions emplaçades a la carretera comarcal VV3017, d'Aldaia-Alaquàs, al Pla de Quart, CV-408, entre els km 3 i 4, és l'elaboració de derivats lactis, amb una capacitat de producció de 157.500 t/any de productes fermentats i 15.600 t/any de postres.  
Els productes que s'elaboren són els següents: iogurt vidre, iogurt líquid, arròs amb llet, quallada, mousse iogurt, Actimel i begudes làcties.  
El procés industrial es divideix en les fases següents:  
1. Procés lleter  
1.1. Descàrrega de llet: es parteix de llet de vaca, amb una riquesa mitjana en matèria greixosa del 3,1%, procedent de granges o centres de recollida i transportada en camions cisternes isotèrmics fins a la fàbrica. Es rep la llet i es descarrega en els depòsits d'estoc, després de refredament previ, a una temperatura inferior a 6ºC i, tot seguit, es realitzen les anàlisis fisicoquímiques a fi de controlar la llet base rebuda per a la posterior utilització.  
1.2. Pretractament de la llet: se'n realitza una clarificació, refrigeració i desnatació parcial o total. La llet pretractada es guarda en depòsits isotèrmics d'acer inoxidable per al posterior ús.  
1.3. Preparació de llets fermentades  
1.3.1. Preparació per a fermentació en envàs: es parteix de llet normalitzada en greix i proteïnes, es realitza un tractament tèrmic a una temperatura superior a 90ºC i posteriorment s'homogeneïtza a una pressió de 150 i 200 bars. La llet es guarda en estoc a una temperatura inferior a 60ºC a l'espera de ser envasada. No obstant això, es precalfa i s'addiciona ferment i, depenent del producte, s'addicionen aromes, en el moment de l'envasament.  
1.3.2. Preparació per a fermentació en depòsit: el procés és semblant al descrit en l'apartat anterior amb la diferència que una vegada realitzat el tractament tèrmic a temperatura superior a 90ºC es realitza un refredament parcial i s'envia a depòsits isotèrmics on s'injecta el ferment.  
1.4. Preparació de postres (quallada i arròs amb llet)  
1.4.1. Addició de sòlids en fred: partint de llet normalitzada, se li afigen en fred els ingredients sòlids necessaris, segons l'especialitat que es vol preparar. A continuació, se'n baixa la temperatura i es guarda en depòsits. Posteriorment, es realitza un tractament tèrmic a temperatures superiors a 125ºC, una filtració i una cocció seguida d'un refredament parcial per a envasar.  
1.4.2. Addició de sòlids en calent: es parteix de llet normalitzada precalfada per a aconseguir el procés de cocció per mitjà de l'addició de sòlids. A continuació es refreda parcialment el producte i es realitza un tractament tèrmic a temperatura superior a 125ºC.  
2. Envasament i paletització  
3. Fermentació en envàs: per a l'elaboració del iogurt que ha de fermentar en l'envàs, s'introdueix en les estufes la fermentació, durant 4 hores i a 40º, a fi d'aconseguir un pH igual o inferior a 4.5.  
4. Refredament ràpid en túnel i emmagatzemament en cambres: al producte envasat i fermentat, si escau, se li aplica un refredament ràpid a 4ºC.